**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 05-43-750-13**

**Podgorica, 02.06.2016.**

Na osnovu člana 13 Zakona o upravnom sporu (“Sl.list Crne Gore”,br.60/03, 73/10 i 32/11), Savjet Agencije za zaštitu ličnih podataka i slobodan pristup informacijama, rješavajući po Zahtjevu za odlaganje izvršenja Rješenja Agencije br. 05-43-750-8/16 od 28.04.2016. godine, koji je Agenciji upućen dana 27.05.2016. godine od strane Crnogorske Komercijalne Banke AD Podgorica, na 20. sjednici održanoj 01.06.2016. godine donio je

**R J E Š E NJ E**

**Odbija se Zahtjev Crnogorske Komercijalne Banke AD Podgorica br. 05-43-750-12/16 od 27.05.2016. godine za odlaganje izvršenja Rješenja br. 05-43-750-8/16 od 28.04.2016. godine, kao neosnovan.**

**O b r a z l o ž e nj e**

Crnogorska Komercijalna Banka AD Podgorica se ovoj Agenciji, dana 27.05.2016. godine obratila Zahtjevom za odlaganje izvršenja Rješenja br. 05-43-750-8/16 od 28.04.2016. godine. U predmetnom Zahtjevu podnosilac navodi da je dana 20.05.2016. godine u vezi sa Rješenjem Agencije podnijeta Tužba Upravnom sudu Crne Gore, te da bi se izvršenjem istog nanijela šteta CKB AD Podgorica iz razloga što banka ne može predpostaviti u kojoj mjeri bi se izazvala sumnja u poslovnost banke. Navode i to da odlaganje izvršenja nije protivno javnom interesu niti se nanosi nenaknadiva šteta protivnoj strani.

Savjet Agencije je na sjednici održanoj dana 01.06.2016. godine, razmatrajući Zahtjev za odlaganje izvršenja Rješenja, te uvidom u spise predmeta našao da isti nije osnovan te da bi odlaganje izvršenja predmetnog Rješenja bilo protivno javnom interesu, odnosno interesu klijenata banke čiji je transakcioni račun generisan na način što je sastavni dio istog JMB klijenta.

Imajući u vidu da se CKB AD Podgorica dana 20.05.2016. godine ovoj Agenciji obratila Zahtjevom za odlaganje izvršenja predmetnog Rješenja kojim daje neadekvatno tumačenje istog, pritom ukazujući da je od banke traženo jednostrano postupanje mimo volje klijenata kao i što postavlja pitanje kako će banka izmijeniti ugovore za one klijente koji ne žele da potpišu izmijenjeni ugovor. Jasno se može zaključiti da se radi o pogrešnom tumačenju Rješenja, te je s tim u vezi Agencija dana 24.05.2016. godine CKB-u uputila pojašnjenje predmetnog Rješenja. Nakon toga CKB ovoj Agenciji upućuje novi Zahtjev za odlaganje izvršenja rješenja kojim navodi naprijed citirane razloge za odlaganje koji su bitno drugačiji u odnosu na predhodni Zahtjev.

Imajući u vidu navedeno, nedvosmisleno se može zaključiti da CKB AD Podgorica nema namjeru da postupi po predmetnom Rješenju, odnosno da klijentima omogući da izraze svoju volju u vezi sa izmjenom brojeva transakcionog računa kao i da bi se odlaganjem izvršenja predmetnog Rješenja, odnosno nastavljanjem generisanja transakcionog računa klijenata sa JMB, kao i neobavještavanjem klijenata na način predviđen predmetnim Rješenjem nanijela šteta klijentima banke.

Cijeneći da Tužba, shodno članu 13 Zakona o upravnom sporu, po pravilu ne sprečava izvršenje upravnog ili drugog akta, odlučeno je kao u izreci Rješenja.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

Predsjednik, Muhamed Gjokaj

**Dostavljeno:**

* Odsjeku za nadzor
* Odsjeku za predmete i žalbe
* a/a